text: F.C.S. Bangsbøll
  
  publiceret: 2011-07-17 19:57:25+02:00
  F.C.S. Bangsbøll, Frederik Christian Sørensen Bangsbøll, 23.9.1894-6.3.1954, søofficer. Født i Kbh. (Jacobs), død på rigshosp., Kbh., begravet sst, urne på Bispebjerg kgd. B. blev sekondløjtnant i flåden 1915, premierløjtnant 1916, kaptajnløjtnant 1922 og orlogskaptajn 1932. 1939 blev han overført til flådens reserve hvor han blev kommandørkaptajn 1940 og kommandør 1945. B. var chef for undervandsbåde 1919–28 og forrettede samtidigt med mellemrum tjeneste i Marinestaben. Han deltog som næstkommanderende i Godthåb-ekspeditionen til Østgrønland 1930 og var chef for kaserneskibet Hekla og ubådsmoderskibet Henrik Gerner 1930–31. Han deltog i Knud Rasmussens 6. Thule-ekspedition til Østgrønland 1931. 1932 blev han chef for Middelgrundsfortet og 1933 for Lynetten. B. tjenstgjorde i marinens flyvevæsen 1934–38, heraf 1936–38 som stabschef. Af personlige grunde afgik han fra flådens linje 1938 og blev ansat i Det danske Petroleums Aktieselskab og A/S Vacuum Oils fælles flyveafdeling Intava Aviation Products 1938–51. B. var i perioden 1938–48 og i 1951 med mellemrum indkaldt til tjeneste i flåden. B. var en fagligt velfunderet og praktisk søofficer. Hans specialer var ubådsvåbenet og flyvevåbenet. Hans viden og hans undersøgelser udmøntedes i en række meget væsentlige afhandlinger om disse emner i Tidsskrift for Søvæsen. Især inden for ubådsvåbenet ydede han en stor praktisk indsats bl.a. ved uddannelse af personel. B. gjorde sig specielt bemærket for sit arbejde under den tyske besættelse 1940–45 hvorunder han 1944–45 suverænt og med uforstyrret ro organiserede og ledede det meget omfattende transportnet mellem det besatte Danmark og det frie Sverige, de såkaldt illegale ruter ad hvilke der både blev transporteret personer, post og våben. Han var flådens repræsentant i dette arbejde men arbejdede i nær tilknytning til den danske modstandsbevægelse. B. ledede virksomheden fra Malmø med underafdelinger i Torekov og Klakshamn. 
  Forældre: dampskibsfører Frantz Peter Andreas Sørensen B. (1847–1923, gift 2. gang med Laura Amalie Schneider, 1869–1948) og Hermandine Elisabeth Margrethe Bohn Christiansen (1863–99). Gift 1. gang 4.9.1918 i Kbh. (Citadels) med Rigmor Karla Martha Bjerreby, født 28.10.1899 i Kbh. (Jacobs), død 20.9.1930 på Frbg., d. af told-rorsbetjent Jens Karl Jensen B. (1864–1948, navnebevilling 7.4.1914 til Bjerreby) og Amalie Dorthea Johanne Helga Larsen (1870–1945). Gift 2. gang 25.5.1936 med Olga Canaris Klein, født 12.1.1899 i Silkeborg, død 29.5.1975 på Skt. Lukas stiftelsen, Hellerup, d. af købmand Louis Canaris K. (1860–1945) og Edvardine Theodora Dagmar Nielsen (1861–1927).
  FM i sølv 1932. R. 1935. DM. 1949.
  Foto.
  Paul Ipsen i Tidsskr. for søvæsen, 1954 168f. – Papirer i Rigsark, især omfattende perioden 1944–45.